**Jablonec nad Nisou** (uttale: [jˈablånets nad nisou]; tysk: *Gablonz an der Neiße*), lokalt bare kalt **Jablonec**, er en by i Nord-Böhmen og den nest største byen i regionen Liberec. Byen ligger i den øvre dalen til elva Neisse i Jizerafjellene i Vest-Sudetene.

Navn
----

Navnet Jablonec er av tsjekkisk opprinnelse og betyr «lite epletre» (*jabloncě* var diminutiv av det gamle tsjekkiske ordet *jabloň* – «epletre»), siden landbyen ble grunnlagt ved et sted hvor det vokste et epletre. Tysktalende bosettere som kom til landsbyen i løpet av 1500-tallet kalte stedet *Gablonz*. I løpet av 1800-tallet ble tillegget «tysk» ofte lagt til navnet; som tsjekkisk *Jablonec německý* og tysk *Deutsch-Gablonz*. I 1904 ble det offisielle tillegget «ved Neisse» (*nad Nisou*, *an der Neiße*), som beskrev byens plassering ved elva Lauzitser Neiße.

Etter andre verdenskrig oppkalte de utviste tysktalende innbyggerne i Jablonec en ny bosetning i Bayern *Neugablonz* (Ny-Gablonz) etter deres hjemby. I dag er dette en av bydelene i Kaufbeuren.

Historie
--------

Landsbyen Jablonec ble først nevnt i et dokument på latin fra 1356 (*in nouo Jablonecz*). Mer permanent bosetning fant sted på 1500-tallet da det første glassverket ble startet i Mšeno og den første kirken ble bygget. En radikal endring i byens utvikling kom i 2. halvdel av 1700-tallet, da glassindustrien og handelen vokste raskt. I første halvdel av 1800-tallet dukket de første smykkeprodusentene opp, og bidro til bosetningens ytterligere vekst. 

Jablonec ble utnevnt til kjøpstad i 1808 og fikk bystatus i 1866.

I oktober 1938 ble Jablonec okkupert av Nazi-Tyskland som en følge av Münchenavtalen. Byens befolkning bestod på det tidspunktet av 86 % tyskere og resten tsjekkere, jøder og andre folkegrupper. Etter krigen, mellom 1945 og 1949, ble flesteparten av tyskerne utvist under vilkårene til Beneš-dekretene.

Nåtid
-----

Foruten å fortsatt være kjent for glassindustri og smykkeproduksjon, er Jablonec nad Nisou et senter for sport og rekreasjon, med sin beliggenhet ved Jizerafjellene. I Jablonec finnes også det tsjekkiske myntverket, *Česká mincovna*, som produserer landets håndgripelige valuta, tsjekkisk koruna. Jablonec er forbundet med Liberec, blant annet med en trikkelinje.

Vennskapsbyer
-------------

* Tysklands flagg Zwickau, Tyskland
* Polens flagg Jelenia Góra, Polen

Referanser
----------

1. ↑  Tsjekkias statistikkbyrå (15. desember 2017) (på cs), *Malý lexikon obcí České republiky - 2017*, Tsjekkias statistikkbyrå, Wikidata Q56284482,
2. ↑  Tsjekkias statistikkbyrå (23. mai 2023) (på cs), *Počet obyvatel v obcích - k 1. 1. 2023*, Praha: Tsjekkias statistikkbyrå, Wikidata Q118612272,
3. ↑  «Basic information». Magistrát města Jablonec nad Nisou. Besøkt 6. august 2018.
4. ↑  «Jablonec still jewel in Czech crown for glass and jewellery production | Radio Prague». *Radio Praha* **(engelsk)**. Besøkt 6. august 2018.
5. ↑  «About us | Czech Mint». *ceskamincovna.cz*. Arkivert fra originalen 6. august 2018. Besøkt 6. august 2018.

Eksterne lenker
---------------

* Offisielt nettsted Rediger på Wikidata

* (en) Jablonec nad Nisou – kategori av bilder, video eller lyd på Commons Rediger på Wikidata

* (en) Jablonec nad Nisou – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** GND **·** LCCN **·** NKC **·** GeoNames **·** MusicBrainz
 |